b'\n_START_ARTICLE_\nCa la Fou\n_START_SECTION_\nDescripci\xc3\xb3\n_START_PARAGRAPH_\n\xc3\x89s un nucli industrial format per diferents construccions que s\'han afegit al llarg del temps i, per tant, d\'\xc3\xa8poques molt diferents. Les construccions m\xc3\xa9s antigues (l\'edifici que fou mol\xc3\xad paperer i el nucli m\xc3\xa9s antic)  s\xc3\xb3n de pedra i les m\xc3\xa9s recents amb ma\xc3\xb3. Els sostres s\xc3\xb3n de teules. L\'edifici del mol\xc3\xad paperer \xc3\xa9s de tipologia tradicional: rectangular, amb coberta a dues vessants. Consta de tres pisos amb les t\xc3\xadpiques finestres als dos \xc3\xbaltims i \xc3\xa9s constru\xc3\xaft amb turo (pedra calc\xc3\xa0ria porosa) i en part tapiat.\n_START_SECTION_\nHist\xc3\xb2ria\n_START_PARAGRAPH_\nAbans del segle XX ja hi ha not\xc3\xadcies de molins fariners en aquest lloc de l\'Anoia. Un fou el "Mol\xc3\xad de Castellet", ja desaparegut, que el 1907 estava entre l\'edifici del mol\xc3\xad paperer que encara existeix i ca l\'Afou, amb el nom de Cal Moliner. A m\xc3\xa9s de la propietat del mol\xc3\xad paperer (que havia passat a altres mans), des de mitjans del segle XIX hi havia un gros espai ocupat per la f\xc3\xa0brica de filats i la casa dels Marsal, anomenada ca l\'Afou. Des de principis del segle XX fins al 1975 podem parlar de "Col\xc3\xb2nia t\xc3\xa8xtil Mar\xc3\xa7al" de filatures i teixits de cot\xc3\xb3. Des del 1976 es dedic\xc3\xa0 a estampats i confeccions amb el nom de "Contrisa". Actualment, dins d\'aquests diferents recintes hi ha 3 o 4 f\xc3\xa0briques diferents llogades: caixes de cabals, confecci\xc3\xb3..._NEWLINE_La col\xc3\xb2nia va ser constru\xc3\xafda el 1890 per Joan Viver i la seva dona, Dolors Mar\xc3\xa7al, que van projectar una f\xc3\xa0brica de filats i la seva pr\xc3\xb2pia resid\xc3\xa8ncia. Abans havia estat un mol\xc3\xad de farina. Durant la primera meitat del segle XX fou l\'\xc3\xbanica col\xc3\xb2nia industrial de tota la comarca de l\'Anoia, coneguda com la col\xc3\xb2nia Mar\xc3\xa7al, fins que va tancar el 1955. Des de la col\xc3\xb2nia es pot accedir al mol\xc3\xad paperer.'